Хоћеш да ти певам?
Хоћеш да ти певам?..
Ох, мани ме.. мани,
Настали су, друже,
„Мрачни кратки дани”.

Ја певат не могу
Кад ми душа ћути,
Кад ми срце тужи,
Кад се небо мути;
Прохујаше дани:
Детинство.. волење..
Настало је, друже,
„Суморно јесење”.

На плавоме небу
Шаренила нема,
Нит се небо смеши
Ко кад бесмо ђаци;
Место сјајна сунца,
„На небу облаци”.

А братства и слоге
Нестало је давно,
Пропало је, веруј,
Све што беше славно;
Место свега тога
Борба је знамење,
— Души ми је тешко,
„На срцу камење”.

Извор 
1895. Босанска вила, лист за забаву, поуку и књижевност. Година 10, број 19, стр. 297.

Никола Д. Илић